Ο Ι Ε Κ Δ Η Λ Ω Σ Ε Ι Σ Τ Η Σ Τ Σ Ι Κ Ν Ο Π Ε Μ Π Τ Η Σ

Η Τσικνοπέμπτη σηματοδοτεί την έναρξη των εκδηλώσεων του Δεκαήμερου της Αποκριάς. Τη μέρα αυτή πολλά σχολεία της Κύπρου διοργανώνουν διάφορες εκδηλώσεις με στόχο την επαφή ή/και γνωριμία των παιδιών με στοιχεία της πολιτιστικής μας κληρονομιάς. Μέσα από την αναβίωση παλιών εθίμων αναμένεται να βιώσουν τα παιδιά ήθη και έθιμα που το πέρασμα του χρόνου και οι κοινωνικές αλλαγές έχουν αλλοιώσει ή/και εξαφανίσει και να μπορέσουν, με τον τρόπο αυτό, να συνδεθούν με το παρελθόν και τις ρίζες της φυλής μας.

Η πινακίδα καλωσορίσματος της εκδήλωσης στο σχολείο

Μέσα στα πλαίσια των δραστηριοτήτων του προγράμματος ΣΩΚΡΑΤΗΣ, στο οποίο το σχολείο μας λαμβάνει μέρος από το Σεπτέμβρη του 2000 με βασικό θέμα μελέτης την ενότητα «ΔΙΑΤΡΟΦΗ ΚΑΙ ΠΑΡΑΔΟΣΗ, αποφασίσαμε, σαν Διδασκαλικός Σύλλογος, να αφιερώσουμε το μεγαλύτερο μέρος του εργάσιμου χρόνου της Τσικνοπέμπτης σε εκδηλώσεις συναφείς με το Δεκαήμερο της Αποκριάς. Οι εκδηλώσεις επικεντρώθηκαν γύρω από τους πιο κάτω άξονες δραστηριοτήτων :

· Τα παραδοσιακά παιγνίδια

· Τα παραδοσιακά γλυκίσματα

· Οι εκδηλώσεις του δεκαήμερου της Αποκριάς τα παλιά χρόνια

· Οι εκδηλώσεις του καρναβαλιού

· Η καρναβαλίστικη μουσική ή/και τραγούδια

· Η κατασκευή της καρναβαλίστικης μάσκας.

Για σκοπούς καλύτερης διοργάνωσης της εκδήλωσης όπως επίσης και πιο ουσιαστικής συμμετοχής των παιδιών στην όλη προσπάθεια αποφασίστηκε όπως κάθε μια από τις έξι τάξεις του σχολείου διεξέλθει, εκ περιτροπής και για ένα περίπου 25λεπτο, κάθε μια από τις πιο πάνω δραστηριότητες. Με τον τρόπο αυτό όλα τα παιδιά του σχολείου θα είχαν την ευκαιρία να λάβουν ενεργό μέρος στις πιο πάνω εκδηλώσεις και να πάρουν μια γεύση των εθίμων ή/και δραστηριοτήτων που οργανώνονταν τις μέρες αυτές σε διάφορα μέρη της Κύπρου.

Κορίτσια εκφράζουν τη χαρά τους για τις εκδηλώσεις της Τσικνοπέμπτης

(α) Παραδοσιακά Παιγνίδια

Στη δραστηριότητα αυτή τα παιδιά ασχολήθηκαν με «τις αυγοδρομίες», το «ζίζιρο», τα «σκατούλλικα», τη διελκυστίνδα (το τράβηγμα του σχοινιού) και το πέταγμα του χαρταετού. Τα περισσότερα δε γνώριζαν καθόλου «τα σκατούλλικα» παρόλο που το παιγνίδι αυτό ήταν πολύ δημοφιλές στα παιδιά των πιο παλιών ηλικιών. Πρωτόγνωρη ήταν επίσης και η κατασκευή του χαρταετού (πετάσι) αφού τα περισσότερα παιδιά συνηθίζουν σήμερα να αγοράζουν έτοιμο το χαρταετό από τις υπεραγορές.

Αγόρια της Ε 2 παίζουν το παιγνίδι του «ζίζιρου»

(β) Παραδοσιακά γλυκίσματα

Τσικνοπέμπτη χωρίς μπουρέκια της αναρής και πίττες της σάτζης δε γίνεται. Την ευκαιρία παρασκευής και γαστριμαργικής απόλαυσης των πιο πάνω εδεσμάτων είχαν όλα τα παιδιά του σχολείου με τη βοήθεια της κυρίας Λέλλας και της κυρίας Αντρούλας, δύο κυριών φίλων του σχολείου οι οποίες βοηθούμενες από την κα Ελπίδα και την κα Γεωργία (μητέρες παιδιών του σχολείου) παρασκεύαζαν και τηγάνιζαν για τρεις ολόκληρες ώρες μπουρέκια και πίττες της σάτζης. .

(γ) Διάλεξη για τις εκδηλώσεις του δεκαήμερου τα παλιά χρόνια

Κουβαλώντας τις εμπειρίες και τις γνώσεις των 82 του χρόνων ο κος Μηνάς (συνταξιούχος αστυνομικός) μάγεψε πραγματικά το ακροατήριό του όχι μόνο με τις πληροφορίες αλλά και με τον τρόπο που τις μετέδιδε στα παιδιά. Στη δραστηριότητα αυτή τα παιδιά είχαν την ευκαιρία να μάθουν, από πρώτο χέρι, για τον τρόπο με τον οποίο οι πρόγονοί μας συνήθιζαν να γιορτάζουν τις διάφορες εκδηλώσεις του δεκαήμερου της Αποκριάς αλλά και να υποβάλουν τις δικές τους διερευνητικές ή/και διευκρινιστικές ερωτήσεις. Ο κος Μηνάς απαντούσε σε όλους με υπομονή και παραστατικότητα, γεγονός που άφηνε άφωνα τα παιδιά.

Ο 82χρονος κος Μηνάς μιλά στα παιδιά για τα έθιμα του Δεκαήμερου

(δ) Οι εκδηλώσεις του καρναβαλιού

Η δραστηριότητα αυτή περιλάμβανε προβολή σχετικού τηλεοπτικού προγράμματος με θέμα τις εκδηλώσεις του καρναβαλιού στη Λεμεσό. Θέματα όπως οι Κανταδόροι, ο βασιλιάς Καρνάβαλος και η καρναβαλίστικη παρέλαση, οι κοσμικοί χοροί και οι συναφείς καρναβαλίστικες εκδηλώσεις στην πόλη της Λεμεσού ήταν μερικά από τα θέματα του τηλεοπτικού προγράμματος.

(ε) Η καρναβαλίστικη μουσική ή/και τραγούδια

Στη δραστηριότητα αυτή τα παιδιά είχαν την ευκαιρία να ακούσουν και να τραγουδήσουν δύο γνωστές και πολύ μελωδικές καρναβαλίστικες καντάδες από τη συλλογή των κανταδόρων της ομάδας Γιωργαλέττου. Με τη βοήθεια του ηλεκτρικού οργάνου και της υπέροχης φωνής της μουσικού κας Δέσπως η νοσταλγική μουσική των κανταδόρων ακούστηκε, έστω και λίγο, στην αίθουσα μουσικής του σχολείου και προσέδωσε μια ιδιαίτερα ευχάριστη νότα στην όλη εκδήλωση.

(στ) Η κατασκευή της καρναβαλίστικης μάσκας

Οι εκδηλώσεις της Αποκριάς είναι άμεσα συνδεδεμένες με τη μεταμφίεση και τη χρήση της μάσκας. Τη σημερινή εποχή που τα πάντα έχουν βιομηχανοποιηθεί και ο καταναλωτής μπορεί να βρει οτιδήποτε ζητήσει στην υπεραγορά της περιοχής του, η κατασκευή της δικής του μάσκας προσλαμβάνει ιδιαίτερη σημασία, ιδιαίτερα όταν ο καθένας από μας έχει την ευκαιρία να σχεδιάσει και να χρωματίσει τη δική του μάσκα σύμφωνα με το δικό του τρόπο και τα δικά του γούστα. Με βάση κάποια πρότυπα και με τη βοήθεια της δασκάλας τους τα παιδιά έφτιαξαν τη δική τους μάσκα την οποίαν πολλά παιδιά φόρεσαν στην καρναβαλίστικη εκδήλωση του Συνδέσμου Γονέων.